
Për cilësinë e lëndës djegëse diezel, të prodhuar nga rafinimi i naftës bruto, vendase

Në mbështetje të nenit 100 të Kushtetutës dhe të pikës 5 të nenit 10 të ligjit nr.8897, datë 16.5.2002 “Për mbrojtjen e ajrit nga ndotja”, me propozimin e Ministrit të Mjedisit, Pyjeve dhe Administrimit të Ujërave dhe të Ministrit të Ekonomisë, Tregtisë dhe Energjetikës, Këshilli i Ministrave

Vendosi:

1. Lënda djegëse diezel, e cila në nomenklaturën e mallrave përshkruhet në kodin 27101941, e që plotëson kërkesat e standardit shqiptar S SH EN 590 ose të standardeve të tjera, të barasvlefshme me të, e prodhuar nga rafinimi i naftës bruto, të nxjerrë në vendburimet brenda territorit të Republikës së Shqipërisë, do të lejohet të tregtohet sipas kushteve të përcaktuara, si më poshtë vijon:
a) Nga data 1 janar 2010, përmbajtja e squfurit në lëndën djegëse, për motorët, diezel, nuk lejohet të kalojë vlerën 350 mg/kg dhe përmbajtja e hidrokarbureve policiklike aromatike nuk lejohet të kalojë vlerën 16% m/m.
b) Nga data 1 janar 2011, përmbajtja e squfurit në lëndën djegëse, për motorët, diezel, nuk lejohet të kalojë vlerën 150 mg/kg dhe përmbajtja e hidrokarbureve policiklike aromatike nuk lejohet të kalojë vlerën 16% m/m.
c) Nga data 1 janar 2012, përmbajtja e squfurit në lëndën djegëse, për motorët, diezel, nuk lejohet të kalojë vlerën 10 mg/kg dhe duhet të plotësojë kërkesat e standardit shqiptar S SH EN 590 ose të standardeve të tjera, të barasvlefshme me të.
2. Nëse pas afateve të përcaktuara në shkronjat “a”, “b” e “c” të pikës 1 të këtij vendimi, vërehet tregtimi i lëndës djegëse diezel, me cilësi, që nuk respekton kërkesat e këtij vendimi, lënda djegëse sekuestrohet dhe dërgohet në destinacionin e përcaktuar nga Inspektorati Qendror Teknik.
3. Ngarkohet Inspektorati Qendror Teknik për kontrollin e zbatimit të këtij vendimi.
Ky vendim hyn në fuqi pas botimit në Fletoren Zyrtare.

